ประกาศกระทรวงพาณิชย์ เรื่อง หลักเกณฑ์และวิธีการปฏิบัติเกี่ยวกับปุยนุ่นที่มีคุณภาพไม่เป็นไปตามมาตรฐานสินค้าที่กำหนด

ประกาศกระทรวงพาณิชย์
ประกาศกระทรวงพาณิชย์
เรื่อง
หลักเกณฑ์และวิธีการปฏิบัติเกี่ยวกับปุยนุ่นที่มีคุณภาพไม่เป็นไป
ตามมาตรฐานสินค้าที่กำหนด
 

อาศัยอำนาจตามความในมาตรา ๔ และมาตรา ๑๗ ตรี
แห่งพระราชบัญญัติมาตรฐานสินค้าขาออก พ.ศ. ๒๕๐๓
ซึ่งแก้ไขเพิ่มเติมโดยพระราชบัญญัติมาตรฐานสินค้าขาออก (ฉบับที่ ๒) พ.ศ. ๒๕๒๒
รัฐมนตรีว่าการกระทรวงพาณิชย์โดยคำแนะนำของคณะกรรมการมาตรฐานสินค้าออกประกาศไว้
ดังต่อไปนี้

ข้อ ๑
ให้ผู้มีไว้ในครอบครองเพื่อจำหน่ายในทางการค้าขาออกซึ่งสินค้าปุยนุ่นที่รู้ภายหลังว่าปุยนุ่นที่ครอบครองนั้น
มีคุณภาพไม่เป็นไปตามมาตรฐานสินค้าที่กำหนด
ทำลายสิ่งหุ้มห่อผูกรัดมัดปุยนุ่นหรือแก้มัดปุยนุ่นนั้นให้อยู่ในสภาพไม่สามารถนำส่งออกได้ให้แล้วเสร็จภายในกำหนด
๔๕ วัน
นับแต่วันที่รู้หรือควรรู้ว่าปุยนุ่นนั้นมีคุณภาพไม่เป็นไปตามมาตรฐานสินค้าที่กำหนด
ถ้าปุยนุ่นที่ต้องดำเนินการตามที่ระบุในวรรคหนึ่งมีปริมาณตั้งแต่
๔๐
มัดขึ้นไปผู้มีไว้ในครอบครองซึ่งปุยนุ่นดังกล่าวอาจยื่นคำร้องขอต่อสำนักงานมาตรฐานสินค้าหรือสำนักงานสาขาขอทอนปริมาณปุยนุ่นนั้นออกเป็นกอง
แต่ละกองมีปริมาณตั้งแต่ ๒๐ มัด แต่ไม่เกิน ๑๐๐ มัด
และให้สำนักงานมาตรฐานสินค้าหรือสำนักงานสาขาชักตัวอย่างปุยนุ่นแต่ละกองไปตรวจสอบและวิเคราะห์โดยให้ผู้มีไว้ในครอบครองเป็นผู้เสียค่าใช้จ่ายและค่าบริการการตรวจสอบและวิเคราะห์และดำเนินการตามที่ระบุในวรรคหนึ่งเฉพาะปุยนุ่นกองที่ปรากฏผลการตรวจสอบและวิเคราะห์ในชั้นนี้ว่ามีคุณภาพไม่เป็นไปตามมาตรฐานสินค้าที่กำหนดก็ได้

ข้อ ๒
ให้ผู้มีไว้ในครอบครองซึ่งปุยนุ่นตามที่ระบุไว้ในข้อ ๑
แจ้งรายละเอียดเกี่ยวกับปริมาณ วัน เวลา
สถานที่ทำลายสิ่งหุ้มห่อผูกรัดมัดปุยนุ่นหรือแก้มัดปุยนุ่นนั้นเป็นหนังสือต่อสำนักงานมาตรฐานสินค้าหรือสำนักงานสาขา
ภายในกำหนด ๗ วัน นับแต่วันที่รู้หรือควรรู้ว่าปุยนุ่นนั้นมีคุณภาพไม่เป็นไปตามมาตรฐานสินค้าที่กำหนด

ประกาศฉบับนี้ให้ใช้บังคับเมื่อพ้นกำหนด
๑๕ วัน นับแต่วันประกาศในราชกิจจานุเบกษาเป็นต้นไป[๑]


ประกาศ
ณ วันที่ ๔ สิงหาคม ๒๕๒๔
ชวน หลีกภัย
รัฐมนตรีว่าการกระทรวงพาณิชย์































อุษมล/ผู้จัดทำ
๑๒
กันยายน ๒๕๕๔

















































[๑] ราชกิจจานุเบกษา
เล่ม ๙๘/ตอนที่ ๑๓๔/ฉบับพิเศษ หน้า ๓๓/๑๕ สิงหาคม ๒๕๒๔